أول حاجة تفكرتها ملي هضرات معايا حنان هي نهار خرجت انا وياها من فاس، انا عاقلة عمرها واعداتني انني غادي نعيش فالجنة، شرحات لي شنو واقع وانا قبلت حيث هاداك هو الحل الوحيد لي كان فنظري صالح داك الوقت واليوم من بعد عامين كاتقولي يالاه نمشي ونخليو هادشي كلو ورانا، حادة القوادة، سمير، البنات، الحاجب، البورديل، الذل، الرجال من جميع الأنواع. غادي نسمحو فكلشي و نبداو حياة اخرى ماعرفناها كيدايرة. حنان واخا كانت شاربة شوية ولكن كانت عارفة شنو كاتقول، أصلا هي من النوع لي كاتبقى ساحية واخا تشرب حيث ديما كاتقول ان الجمر لي عندها لداخل ماكايقدرش يخلي الشراب ولا الحشيش يديرو خدمتهم. من بعد عاد فهمت لاش قالت لي قبل مايجي ورانا الشيفور جمعي فلوسك لي مخبية جيبيهم معاك را ماكاينة ثقة لا فالبنات لي بقاو لا فحادة لا فسمير. هزيت حتى الشال د مّي لي خديت ملي ماتت ودرتو فوق راسي ملي كنا جايين. ماعرفتش علاش فرحت بزاف واخا كانت شاداني الخلعة ملي حنان قالت لي يالاه نهربو حيث انا السهرة كاملة وباغية غير نمشي لشي بلاصة، باغية نهرب ونبعد على هاد العالم كلو. حنان كانت ماكاتخافش كاع، ماعندها مناش تخاف، عائلتها نكروها واصلا اخر حاجة تفكر فيها هي ترجع ليهم حيث خوها بغى يغتصبها ودارهم تيقوه هو ماشي هي. حنا ماشي كنا غادي نهربو حيث حادة ماكانتش حابسانا ولا دايرة لينا المينوط، حادة كانت مستغلة نقط الضعف ديالنا لي هي هي ماعندناش فين نعطيو بالراس من غيرها ودايرة مابغات، حتى حنا كنا مسؤولات على هادشي حيث عمر شي واحد فرض علينا شي حاجة، حنا لي مشينا برجلينا تما. واليوم قررنا نخرجو منو برجلينا. خرجت من الڤيلا انا وحنان كان الفجر مزال ماودن، لقينا الشيفور كايتسنانا، تما عرفت ان حنان كانت متافقة معاه حيث مايمكنش لينا نخرجو من ديك القنت بوحدنا. حنان ركبات حداه، انا ركبت اللور وبقيت كانفكر. وصلنا للمحطة الطرقية د مكناس، عطاتو حنان شي فلوس مابغاش يشدها، قاليها غير تهلاو فراسكم وبعدو على هاد الطريق را ماغادي توصلكم فين. قطعات حنان زوج بلاصات فواحد الكار كان خارج من بعد نص ساعة. تفكرت كاع داكشي لي عشت فهاد العامين وداكشي لي عشت حياتي كاملة، من قبل ماتديني عيني ونحط راسي على كتف حنان، سمعت الكريسون كايقول بلاصة كازا، بلاصة. قلبت فالسوتيامات على ربعمية مكمشة لي كانت عطاتني مّي هادي سنين ملي كنت غادية للعروبية عند خالتي، غمضت عيني ومشى بينا الكار. 
تنشرها “كود”: سلسلة ربعمية مكمشة الحلقة 40: نهار قررنا نهربو: قلبت فالسوتيامات على 400 لمكمشة اللي عطاتها لي الوالدة شديتها وغمضت عيني